In bucca da luf!

Chatscha e litteratura. Sch'i dat vatgas sontgas en Grischun, alura è la chatscha ina da quellas. I n'exista nagin auter tema che provocass tant la fantasia dad in grond dumber da grischuns (e d'in pèr Grischunas), da povers e da ritgs, da simpels purs e da regents. Mintg'onn da nov passa la fevra da chatschadur tras las vals e provochescha acts e raquintaziuns da na crair.

En Grischun vegnan vendidas var 6000 patentas da chatscha l'onn, la gronda part ad abitantas ed abitants dal chantun (1990: 5967 umens, 29 dunnas; 5635 en Grischun). Divers affars en las differentas regiuns han ina basa d'existenza solida grazia a quest sport. L'emprim ils armariels, ma er ils affars cun accessoris da chatscha sco spievels da champagna, bulschas, bastuns, sets da marenda, chapels, chamischas, chautschas, soccas, chalzers, gamaschas, giaccas, tschops, brastocs, caputs, guants, pelerinas, plimatschs, satgs da durmir e da bivac...nu po planscher cur ch'i va vers atun.

Da chatscha il grisch e veider büschmaint ha dentant fatg plazza ad ina vestgadira verda pli ligera e pli eleganta, nua ch'i i tutga tiers per ils dis festivs er la cravatta cun gluva, il faziel cun chamutsch ed il chapè da fieuter sche pussaivel cun pail da chamutsch: la chatscha da revier signurila da noss vischins austriacs nun è restada senza influenza.

Ma la chatscha nun è be in sport cun tut l'appartegnientscha, ella ha anc blers auters aspects: Tgi conuscha in chatschader che na fiss betg superstizius en ina moda u l'autra? Tgi nun ha udì da la vulp che striuna mintga schluppet? Dal chamutsch persequità gia daditg ed andetgamain svanì sco traguttì da la terra? E tgi na conuscha betg il latin da chatscha? Jau sun ida suenter ad in per texts, poesia e prosa ironica e seriusa, che s'occupan dal tema.

Chi vo a chatscha, svanatscha, di il proverbi. E Göri Klainguti: A quintan tuottas sorts: / Da cleppers scu gigants ,/ buochuns extravagants, / da vivs e da stramorts, / cornatschas mê corninas, / insomma bger latinas. Il chatschader dentant: Jau na poss raquintar quai che jau hai vis cur che jau turn, perquai che nagin na ma crai!

L'emprim di da chatscha empermetta tut, mintg'onn da nov. L'emprim di vegn spetgà cun gronda tensiun, alura nagin na dastga mancar dad ir cul schluppet süls munts, / giodair ils drets da libertà (chanzun populara). Be el sto star, igl por catscheder vigl! / Torbel scu sies spievel è sies igl; scu sies fist cun crot el è strubo: / noua cun tarmblez e strètg da flo? (P. Alexander Lozza). Il paradis è perdì per el che n'ha betg pli la vigur virila e la forza d'ir sin ils auts e suandar il chamutsch. Er il chatschader muribund da Men Rauch è lià vi dal letg, ma sa veglia paschiun al fa surmuntar tut las stentas, las portas dal tschiel s'avran per il chatschader en fanzegna...in tschiel be per chatschaders? Ils vers finals fan supponer quai, siond che ils solits mortals han tut auters fastidis en quel mument: Ils seis plandschan led. – Intant sün sa fatscha / surian amo regordanzas da chatscha.

Er il fraudader dal medem poet na mora betg sco mintgin: Ma üna jà nu tuorna'l plü. / Per el il sain da mort nu suna... / Inclur el posa sü casü, / in pasch immez seis munts amats / dalöntsch dal muond e seis puchats. Il fraudader viva bain a l'ur da la societad, ma la chatscha da fraud è la chatscha la pli libra, la pli bella e recumpensescha il solitari per sias privaziuns; ella è anzi chargiada da tut la mistica da la vita aventuriera dal muntagnard. Da quai san raquintar ils pasturs, per exempel il Cavalè da la Greina da Toni Halter: El che va a viver en regiuns, nua che auters na rivan tant facilmain, fa e sto far sias atgnas leschas. Al cumenzament da l'emprima stad na sa Battesta anc betg sch'el è propi chatschader, fin a quel di n'è el mai stà a chatscha. Ma apaina ch'el dat egl il buc: il saung da chatschadur che cula en sias veinas ei destadaus. E suenter l'emprima disfortuna sa renda el bain spert quint che per sa far respectar sto el esser in bun chatschader, pli svelt che ses rivals e pli svelt ch'il Tessinais.

Il chatschader da dumengia (M. Rauch) u da prestisch (G. Klainguti) dentant vegn prendì bel e bain sin las cornas, na main che quel poveret che sto – suenter ina stentusa chatscha senza success - ir a cumprar in butia l'anda (chanzun populara) u perfin il chamutsch:

Il boc da Curdin
Curdin vulaiv'ingon ün boc, '
gia per l'invilg'e l'ira.
L'ha trat sün blers, mo nö ün toc
cun sia povra mira.

Lur'ha'I cumprà ün da bellezza
e gniv'a cha be sbrais,
s'incleja per cha tuot il vezza,
mo ella'l dschet da pais:

«Curdin,quist boc hast tü cumprà!»
Ed el:«Insomm'insomma,
ingio cha femnas sun da chà
vain oura tuot la pomma.»
A. Caflisch

Che la selvaschina na sa lascha però tschiffar be uschè e che il pover chatschader daventa savens ina victima da sia paschiun ans mussan bleras poesias ed istorgias per il solit ironicas: Il tais cret mort morda malamain il chatschader entant che el baiva la palorma; il stgilat fima la bella, e grada, e lunga cigara stada destinada per prender la fevra da chatschadur; la licur morta daventa viva e fuigia apaina che il giuven chatschader la sajetta endretg. Tar G. Klainguti exista perfin Il tschierv raffino: Il tschierv armaglia / vaglia / suot la frus-chaglia, / ma guarda mera / pera / d'udir canera. / Taidla precis / decis / turist sücò mêvis / chi gnais? / Pür la mondur' / alura / da chatsch'udura. / Ma'l tschierv magnific / pfific / stügia pachific: / «Scha tü voust gnir / a tir, / schi't pigl in gir / da rir.»
L'hom tres rammina / fina / dalöntsch schaschina / lagnad: «Invauna / strauna / chaglia melsauna.» / E tuorna stüf / e müf. / Ma'l tschierv disch: «Tschüf / tü püf.»

Uschia vesain nus che la charn selvaschina servida en bleras ustarias è zunt preziada er da solits umans na-chatschaders na deriva d'in sport be daletgaivel ma è savens il resultat d'ina gronda fadia (sch'ella nun è importada da l'Ungaria, almain).